**Dôvodová správa**

**A. Všeobecná časť**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 51/2007 Z. z., ktorým sa ustanovujú požiadavky na uvádzanie osiva olejnín a priadnych rastlín na trh v znení neskorších predpisov (ďalej len „návrh nariadenia vlády“) ako iniciatívny materiál podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Návrh nariadenia vlády sa predkladá z dôvodu potreby prevzatia vykonávacej smernice Komisie (EÚ) 2024/3010 z 29. novembra 2024, ktorou sa menia smernice Rady 2002/55/ES a 2002/57/ES a smernica Komisie 93/61/EHS, pokiaľ ide o zoznam škodcov rastlín na osive a inom rastlinnom množiteľskom materiáli (Ú. v. EÚ L, 2024/3010, 4. 12. 2024) (ďalej len „vykonávacia smernica (EÚ) 2024/3010“).

Na základe vykonávacej smernice (EÚ) 2024/3010 sa navrhuje upraviť text nariadenia vlády Slovenskej republiky č. 51/2007 Z. z., ktorým sa ustanovujú požiadavky na uvádzanie osiva olejnín a priadnych rastlín na trh v znení neskorších predpisov (ďalej len „nariadenie vlády č. 51/2007 Z. z.“) prostredníctvom doplnenia prílohy č. 2 k tomuto nariadeniu o regulovaných nekaranténnych škodcov EÚ, pričom sa dopĺňajú požiadavky na sledovanie výskytu vírusu krúžkovitosti tabaku [TRSV00]. Úprava textu nariadenia vlády č. 51/2007 Z. z. je tak v súlade s aktualizáciou súvisiaceho vykonávacieho nariadenia Komisie (EÚ) 2019/2072 z 28. novembra 2019, ktorým sa stanovujú jednotné podmienky vykonávania nariadenia Európskeho parlamentu a Rady (EÚ) 2016/2031, pokiaľ ide o ochranné opatrenia proti škodcom rastlín, a ktorým sa zrušuje nariadenie Komisie (ES) č. 690/2008 a ktorým sa mení vykonávacie nariadenie Komisie (EÚ) 2018/2019 (Ú. v. EÚ L 319, 10. 12. 2019) v platnom znení (ďalej len „vykonávacie nariadenie (EÚ) 2019/2072 v platnom znení“).

Smernicou Rady 2002/57/ES z 13. júna 2002 o obchodovaní s osivom olejnín a priadnych rastlín (Ú. v. ES L 193, 20. 7. 2002) v platnom znení sa stanovuje jednotný systém certifikácie pre výrobu osiva olejnín alebo priadnych rastlín a obchodovanie s ním v rámci Únie vrátane požiadaviek na maximálny výskyt regulovaných nekaranténnych škodcov v týchto osivách. Z tohto dôvodu a v záujme zosúladenia s ustanoveniami vykonávacieho nariadenia (EÚ) 2019/2072 v platnom znení je potrebné uvedenú smernicu zmeniť doplnením požiadaviek týkajúcich sa vírusu krúžkovitosti tabaku v prípade druhu *Glycine max* (L.) Merr. (sója fazuľová). Uvedenou zmenou by sa mala stanoviť prahová hodnota tolerancie 0 % pre daného škodcu vo všetkých kategóriách osiva daného druhu, aby sa zabezpečil súlad s príslušnými ustanoveniami uvedeného vykonávacieho nariadenia (EÚ) 2019/2072 v platnom znení.

Návrh nariadenia vlády nemá vplyvy na rozpočet verejnej správy, na limity verejných výdavkov, podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana a ani vplyvy na manželstvo, rodičovstvo a rodinu.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, inými zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.

Návrh nariadenia vlády nemá byť predmetom vnútrokomunitárneho pripomienkového konania.